Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Ïðîåêò

З  А  К  О  Н

ЗА изменение и допълнение на Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права
(Обн., ДВ, бр. 74 от 2005 г.; изм. и доп., бр. 105 от 2005 г., бр. 30, 34 и 80 от 
2006 г., бр. 53 и 84 от 2007 г., бр. 82 от 2009 г. и бр. 25 и 77 от 2011 г.)

§ 1. В чл. 8, ал. 2, т. 6 думата „съдебната” се заменя с „търговската”.
§ 2. В чл. 9 се правят следните изменения и допълнения:
1. В ал. 2 се създава изречение второ:
“Когато в срока по ал. 1 не е изпратено уведомление за отказ или регистрация не е извършена, е налице мълчаливо съгласие съгласно чл. 28 и 29 от Закона за ограничаване на административното регулиране и административния контрол върху стопанската дейност.”
2. В ал. 3 думите „7-дневен срок” се заменят с „десетдневен срок”.
3. В ал. 4 думите „7-дневен срок” се заменят с „десетдневен срок”.
4. В ал. 9 т. 1 се изменя така:
„1. входящ номер на заявление за регистрация, данни за заявителя, брой и вид на приложените документи и данни за движението на преписката;”.
§ 3. В чл. 15, ал. 2, т. 2 цифрата „3” се заменя с „4”.

ДОПЪЛНИТЕЛНА РАЗПОРЕДБА
§ 4. Навсякъде след думите „Европейското икономическо пространство” се добавя „или Конфедерация Швейцария”.

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 5. Откритите и неприключили до влизането в сила на този закон производства по чл. 8, 11, 15, 17, 20, 22, 24 и 25 се разглеждат и довършват по досегашния ред.
§ 6. В едногодишен срок от влизането в сила на този закон Министерството на културата осигурява съответните технически и организационни условия, както и съответните програмни продукти за приемане на документите по чл. 8, 15, 20, 24 и 25 по електронен път при условията и по реда на Закона за електронния документ и електронния подпис и Закона за електронното управление.
§ 7. В Закона за авторското право и сродните му права (обн., ДВ, бр. 56 от 1993 г.; изм. и доп., бр. 63 от 1994 г., бр. 10 от 1998 г., бр. 28 и 107 от 2000 г., бр. 77 от 2002 г., бр. 28, 43, 74, 99 и 105 от 2005 г., бр. 29, 30 и 73 от 2006 г., бр. 59 от 2007 г., бр. 12 и 32 от 2009 г. и бр. 25 от 2011 г.), в чл. 40б, ал. 7 думите „тримесечен срок” се заменят с „двумесечен срок”.
§ 8. Откритите и неприключили производства по чл. 40б от Закона за авторското право и сродните му права до влизането в сила на този закон се разглеждат и довършват по досегашния ред по Закона за авторското право и сродните му права.

Законът е приет от 42-ото Народно събрание на ………………...… 2014 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Михаил Миков)

МОТИВИ

към проекта на Закон за изменение и допълнение на Закона за административното регулиране на производството и търговията с оптични дискове, матрици и други носители, съдържащи обекти на авторското право и сродните му права

Измененията и допълненията в закона, които се предлагат, са насочени главно към прецизиране и подобряване на съществуващата правна регламентация, както и с цел изпълнение на приетия от Министерския съвет План за намаляване на регулаторна тежест за бизнеса, приет с Решение 
№ 808 на Министерския съвет от 8 октомври 2012 г., по-специално мерки: 
№ 130, 131, 132, 133 и 134.
С тези изменения не се предвижда съществено изменение на духа и целите на закона, чиято главна задача е осъществяването на административен контрол по отношение на стопанската дейност и обществените отношения, свързани с производството на оптични дискове и матрици, съдържащи обекти на авторското право и сродните му права и осъществяването на сделките, с които се придобиват права за възпроизвеждане и разпространение на звукозаписи или записи на аудиовизуални произведения.
Предлаганите изменения и допълнения няма да внесат затруднения  или съществени промени в досегашните процедури, но с тях се цели постигането на значително подобрение в реда и условия, при които ще се извършва съответно предвидената административна регулация на производството и търговията с оптични дискове, матрици и други носители, съдържащи обекти на авторското право и сродните му права.
Предвижда се възможност заявителите да подават своите документи по електронен път съгласно изискванията  на Закона за електронния документ и електронния подпис.
Това е особено важно с оглед изпълнение на целите при въвеждането на електронно правителство, както и модернизирането на предоставянето на административни услуги и улесняването на работа на бизнеса.
В рамките на производството по   регистрация   на дейността по  възпроизвеждане на обекти на авторското право и сродните му права върху различни видове носители без запис се въвежда принципът на мълчаливото съгласие.
В Заключителните разпоредби на законопроекта се предвижда довършване по досегашния ред на откритите и неприключили до влизането в сила на предлаганите изменения производства по чл. 8, 11, 15, 17, 20, 22, 24 и 25, както и едногодишен срок за осигуряване на услвовия за приемането на документите по електронен път.
В отделен параграф са включени изменения в Закона за авторското право и сродните му права.
Предлага се намаляване на срока за разглеждане на заявление за регистрация по чл. 40б, ал. 7 на организация, която ще осъществява дейност по колективно управление на авторските права съгласно Раздел Іа от Закона за авторското право и сродните му права.
С това предложение не се предвижда съществено изменение на духа и целите на закона във връзка със съществуващия режим на функциониране на организациите, осъществяващи колективно управление на авторски и сродни права.
С намаляването на срока за разглеждане на заявлението за регистрация се постига облекчаване на административната тежест за определена категория субекти – организациите за колективно управление на авторски права.
По този начин се ускорява цялата процедура и тези организации ще могат в значително кратки срокове да получат произнасяне от компетентния административен орган.
Изрично се постановява, че откритите и неприключили до влизането в сила на изменението в чл. 40б, ал. 7 производства се разглеждат и довършват по досегашния ред.

МИНИСТЪР-ПРЕДСЕДАТЕЛ:

(Пламен Орешарски)